R800 000 ná vrou in mangat valArgieffoto ter illustrasie Maria du Plessis, ŉ 58-jarige vrou van Despatch naby Port Elizabeth, sal meer as R800 000 in skadevergoeding ontvang nadat sy in ŉ mangat geval en ernstige beserings opgedoen het. Die hooggeregshof in Port Elizabeth het Vrydag die bevel uitgereik nadat Du Plessis, verteenwoordig deur adv. Pieter Mouton, en die Uitenhage- administratiewe eenheid van die Nelson Mandelabaai-munisipaliteit, ŉ ooreenkoms bereik het. Volgens hofdokumente het Du Plessis op 20 Maart 2013 op die sypaadjie in Mainweg in Despatch geloop toe sy in die onbedekte mangat geval het. Volgens die eis was die mangat nie gemerk nie en gevolglik ŉ gevaar en potensiële risiko vir voetgangers. Volgens die eis was die munisipaliteit nalatig omdat hy versuim het om voorsorgmaatreëls te tref om persone te beskerm wat op die sypaadjie loop. Du Plessis het verskeie beserings opgedoen, waaronder skraapmerke aan haar elmboë, ŉ rugbesering, ŉ diep sny aan haar linkerknie en beserings aan albei haar bene. Volgens die eis het sy reeds R6 000 aan mediese onkoste spandeer, maar toekomstige mediese uitgawes beloop na beraming R150 000. Die verlies aan inkomste beloop ongeveer R400 000 en sy het ook algemene skade geëis, soos liggaamsgebrek, pyn en sielkundige lyding ter waarde van R350 000. Die munisipaliteit het aanvanklik enige nalatigheid ontken.